b'\n_START_ARTICLE_\nBo\xc5\xa1karin\n_START_PARAGRAPH_\nBo\xc5\xa1karin, znan tudi kot Istrsko govedo, je avtohtona istrska dolgoroga pasma doma\xc4\x8dega goveda.\n_START_SECTION_\nIzvor\n_START_PARAGRAPH_\nDana\xc5\xa1nje istrsko govedo izvira iz podolske pasme, ki se je iz Podonavja \xc5\xa1irila v Rimski imperij z rimskimi legijami. Genske analize so pokazale, da je kljub podobnosti z razli\xc4\x8dnimi podolskimi pasmami bo\xc5\xa1karin samostojna pasma.\n_START_SECTION_\nNekdanja raz\xc5\xa1irjenost\n_START_PARAGRAPH_\nV Istri so bili bo\xc5\xa1karini v\xc4\x8dasih najbolj raz\xc5\xa1irjena pasma. Volove, ki dose\xc5\xbeejo te\xc5\xbeo od 1100 do 1300 kg, so uporabljali za oranje in jih vpregali v vozove. Bo\xc5\xa1karine so redili na celotem istrskem polotoku in delno tudi na otoku Krku._NEWLINE_Do zmanj\xc5\xa1anja \xc5\xa1tevila bo\xc5\xa1karinov je pri\xc5\xa1lo po drugi svetovni vojni, ko so tudi v Istri pri\xc4\x8deli kmetje uporabljati strojno mehanizacijo, predvsem traktorje z raznimi priklju\xc4\x8dki. V slovenski Istri je istrsko govedo povsem izumrlo.\n_START_SECTION_\nObnovitev pasme\n_START_PARAGRAPH_\n\xc5\xa0ele v za\xc4\x8detku drugega tiso\xc4\x8dletja, leta 2012, so z uvozom desetih brejih plemenskih telic iz ju\xc5\xbene Italije (med prvimi rejci je bil naravni rezervat \xc5\xa0kocjanski zatok pri Kopru), poskrbeli za mati\xc4\x8dno \xc4\x8dredo in za ponovno raz\xc5\xa1iritev pasme.\n_START_SECTION_\nZna\xc4\x8dilnosti pasme\n_START_PARAGRAPH_\nIstrsko govedo je pozno zrela pasma, saj odraste pri starosti 6 do 7 let. Bo\xc5\xa1karini imajo dolgo \xc5\xbeivljenjsko dobo, saj se za delo in razmno\xc5\xbeevanje lahko uporabljajo do 20 let. Odrasli voli imajo vi\xc5\xa1ino vihra okoli 150 cm. Zna\xc4\x8dilno podobo jim dajejo veliki uslo\xc4\x8deni rogovi, ki so lahko dolgi do 1,50 m. Istrsko govedo je po naravi umirjeno, prijazno, vztrajno, ubogljivo, z malimi potrebami po krmi, kar je odraz ve\xc4\x8dstoletne reje bo\xc5\xa1karinov kot delovne \xc5\xbeivali, ne pa za proizvodnjo mleka.'